Żewġ persuni ħarġu mit-Taqsima tal-Kura Intensiva iżda żewġ pazjenti oħra għadhom rikoverati fl-ITU, b'anzjan minnhom jinsab f'qagħda kritika Fl-aħħar 24 siegħa, saru 563 test u b'kollox 13-il persuna rriżultat pożittiv għall-coronavirus biex hekk it-total tal-każi tela' għal 169. Is-Supretendent tas-Saħħa Pubblika, Charmaine Gauci spjegat kif il-pazjenti kollha l-ġodda jinsabu f'qagħda tajba ta' saħħa, filwaqt li żewġ persuni għadhom rikoverati fit-Taqsima tal-Kura Intensiva, b'wieħed minnhom, anzjan ta' 72 sena għadu f'qagħda kritika. Intant, mill-każi l-ġodda, tmienja huma każi ta' trasmissjoni lokali filwaqt li l-bqija huma relatati ma' safar. Fost il-pazjenti l-ġodda hemm ukoll tifla ta' tmien snin u anke ħames persuni li kollha huma relatati ma' pazjent ieħor li rriżulta pożittiv fil-ġranet li għaddew. Għalhekk, mill-każi l-ġodda, kien hemm dik li tissejjaħ second generation trasmission, fejn persuna għadda l-virus lil persuni oħra u dawn l-istess persuni għaddewha lil oħrajn. "Din hija xi ħaġa li aħna qed nipprovaw nikkontrollaw għax hekk jiġri l-virus," spjegat Charmaine waqt li tennet l-appell tagħha min ikun ma jiflaħx ma jmurx ix-xogħol. Każijiet ġodda Trasmissjoni lokali Relatati ma' safar